Xi ħadd irid jerfa’ responsabbilta’ għan-nuqqasijiet elenkati fir-rapport tal-eks Kummissarju tas-Saħħa John Dalli, saħaq il-Prim Ministru Joseph Muscat. Dr Muscat żied jgħid li ser isiru investigazzjonijiet biex jitfgħu dawl ta’ min hu t-tort wara dawn in-nuqqasijiet. F’intervent telefoniku fuq l-istazzjoni tar-radju, One, il-Prim Ministru qal li r-rapport kien kruċjali biex jitfa’ dawl fuq is-sitwazzjoni attwali fl-isptar, u biex minn hemm ikun jista’ jibda jsir progress. B’aċċenn għan-nuqqas ta’ kontabilita’, it-tberbiq ta’ miljuni fuq apparat li fl-inventarju kien imniżżel bħala jiswa’ ferm anqas, l-Prim Ministru qal li dawn ma jistgħux jiġu ġġustifikati u li hemm bosta mistoqsijiet li jridu jiġu mwieġba. Il-PM faħħar lill-kelliem għall-Oppożizzjoni Claudio Grech, fejn semma li jidher ħerqan biex jipparteċipa f’ diskussjonijiet konġunti; xi ħaġa li qal hija ferm differenti mill-attitudni tal-Kap tal-Oppożizzjoni. Rigward l-Iskema taċ-Ċittadinanza, Dr Muscat qal li din għandha twassal biex Malta tibbenefika mhux biss finanzjarjament iżda wkoll fiż-żieda fl-abbiltajiet u talenti għad-dispożizzjoni tal-pajjiż. Qal li jittama li jinstab ftehim dwar iċ-ċittadinanza, riżultat ta’ diskussjonijiet fiż-żmien li ġej. Ritratt: Arkivji